Προτάσεις του γενικού εισαγγελέα Mischo της 13ης Οκτωβρίου 1998. - Επιτροπή των Ευρωπαϊκών Κοινοτήτων κατά Ιταλικής Δημοκρατίας. - Παράβαση κράτους μέλους - Οδηγίες 93/119/ΕΚ, 94/42/ΕΚ, 94/16/ΕΚ και 93/118/ΕΚ - Παράλειψη μεταφοράς στο εσωτερικό δίκαιο εντός των ταχθεισών προθεσμιών. - Υπόθεση C-416/97.



Συλλογή της Νομολογίας του Δικαστηρίου 1999 σελίδα I-00335



Προτάσεις του γενικού εισαγγελέα

1 Με την προσφυγή λόγω παραβάσεως που άσκησε στις 9 Δεκεμβρίου 1997 κατά της Ιταλικής Δημοκρατίας, η Επιτροπή ζητεί από το Δικαστήριο να διαπιστώσει ότι το εν λόγω κράτος μέλος, μη θεσπίζοντας τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς τις οδηγίες

- 93/119/ΕΚ του Συμβουλίου, της 22ας Δεκεμβρίου 1993, για την προστασία των ζώων κατά τη σφαγή ή/και τη θανάτωσή τους (1),

- 94/42/ΕΚ του Συμβουλίου, της 27ης Ιουλίου 1994, για την τροποποίηση της οδηγίας 64/432/ΕΟΚ περί προβλημάτων υγειονομικού ελέγχου του τομέα των ενδοκοινοτικών συναλλαγών βοοειδών και χοιροειδών (2),

- 94/16/ΕΚ της Επιτροπής, της 22ας Απριλίου 1994, για την τροποποίηση της οδηγίας 74/63/ΕΟΚ του Συμβουλίου σχετικά με τις ανεπιθύμητες ουσίες και προϋόντα στη διατροφή των ζώων (3),

- 93/118/ΕΚ του Συμβουλίου, της 22ας Δεκεμβρίου 1993, σχετικά με την τροποποίηση της οδηγίας 85/73/ΕΟΚ για τη χρηματοδότηση των υγειονομικών επιθεωρήσεων και ελέγχων των νωπών κρεάτων και των κρεάτων πουλερικών (4),

ή, εν πάση περιπτώσει, μη κοινοποιώντας τις διατάξεις αυτές στην Επιτροπή, παρέβη τις υποχρεώσεις που υπέχει από τις οδηγίες αυτές. Η Επιτροπή ζητεί επίσης να καταδικαστεί η Ιταλική Δημοκρατία στα δικαστικά έξοδα.

2 Στο δικόγραφο της προσφυγής της, η Επιτροπή περιγράφει τα διάφορα στάδια στα οποία διεξήχθη η προ της ασκήσεως της προσφυγής διαδικασία που προβλέπει το άρθρο 169 της Συνθήκης ΕΚ.

3 Με το υπόμνημά της αντικρούσεως, που κατατέθηκε στις 14 Φεβρουαρίου 1998, η Ιταλική Δημοκρατία δεν αμφισβητεί ούτε τη νομιμότητα της εν λόγω διαδικασίας ούτε το υποστατό της παραβάσεως. Η Ιταλική Δημοκρατία παρέχει απλώς ενδείξεις σχετικά με το χρονοδιάγραμμα για τη μεταφορά στο εσωτερικό δίκαιο των επίμαχων οδηγιών, όπως έχει διαμορφωθεί τελευταία. Οι οδηγίες 93/119 και 93/118 θα μεταφερθούν στο εσωτερικό δίκαιο με νομοθετικό διάταγμα, μόλις εγκριθεί και τεθεί σε ισχύ ο κοινοτικός νόμος για τα έτη 1995/1997, η εξέταση του οποίου από το Kοινοβούλιο πρόκειται να περατωθεί σύντομα. Η οδηγία 94/42 θα μεταφερθεί στο εσωτερικό δίκαιο με κανονιστική πράξη βάσει εξουσιοδοτήσεως παρεχομένης από τον εν λόγω κοινοτικό νόμο, ενώ η οδηγία 94/16 θα μεταφερθεί στο εσωτερικό δίκαιο με υπουργική απόφαση, η οποία βρίσκεται τώρα στο στάδιο των διαβουλεύσεων μεταξύ των ενδιαφερομένων εθνικών αρχών.

4 Η Επιτροπή θεώρησε ότι παρείλκε η κατάθεση υπομνήματος απαντήσεως, ενώ οι διάδικοι παραιτήθηκαν από την επ' ακροατηρίου συζήτηση.

5 Υπ' αυτές τις συνθήκες, δεν μπορώ παρά να προτείνω στο Δικαστήριο να δεχθεί την προσφυγή της Επιτροπής στο σύνολό της και, κατά συνέπεια:

1) να διαπιστώσει ότι η Ιταλική Δημοκρατία, μη θεσπίζοντας τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς τις οδηγίες 93/119/ΕΚ του Συμβουλίου, της 22ας Δεκεμβρίου 1993, για την προστασία των ζώων κατά τη σφαγή ή/και τη θανάτωσή τους, 94/42/ΕΚ του Συμβουλίου, της 27ης Ιουλίου 1994, για την τροποποίηση της οδηγίας 64/432/ΕΟΚ περί προβλημάτων υγειονομικού ελέγχου του τομέα των ενδοκοινοτικών συναλλαγών βοοειδών και χοιροειδών, 94/16/ΕΚ της Επιτροπής, της 22ας Απριλίου 1994, για την τροποποίηση της οδηγίας 74/63/ΕΟΚ του Συμβουλίου σχετικά με τις ανεπιθύμητες ουσίες και προϋόντα στη διατροφή των ζώων, και 93/118/ΕΚ του Συμβουλίου, της 22ας Δεκεμβρίου 1993, σχετικά με την τροποποίηση της οδηγίας 85/73/ΕΟΚ για τη χρηματοδότηση των υγειονομικών επιθεωρήσεων και ελέγχων των νωπών κρεάτων και των κρεάτων πουλερικών, ή, εν πάση περιπτώσει, μη κοινοποιώντας τις διατάξεις αυτές στην Επιτροπή, παρέβη τις υποχρεώσεις που υπέχει από τις οδηγίες αυτές·

2) να καταδικάσει την Ιταλική Δημοκρατία στα δικαστικά έξοδα.

(1) - ΕΕ L 340, σ. 21.

(2) - ΕΕ L 201, σ. 26.

(3) - ΕΕ L 104, σ. 32.

(4) - ΕΕ L 340, σ. 15.